கண்டனார் கேளன்

**கண்டனார் கேளன் தெய்யம்** என்பது கேரளத்தின் காசர்கோடு, பையனூர் , தளிபரம்பா பகுதிகளில் நடத்தப்படும் ஒரு தெய்யம் ஆகும்.
thumb|380x380px|''<small>கண்டனார் கேளன் தெய்யம்</small>''
thumb|380x380px

## தொன்மம்
பையனூருக்கு அருகிலுள்ள ராமந்தளியில், குன்னூரைச் சேர்ந்த திய்யா சமூகத்தைச் சார்ந்த நிலக்கிழாரான 'மேலடத்து சக்கி' எனும் பெண்மணி, தனது சொந்த ஊரான வயநாட்டிலுள்ள பூம்புனம் காட்டுப்பகுதியில் ஒரு ஆண் குழந்தையைக் கண்டெடுத்தாள். அக்குழந்தைக்கு 'கேளன்' எனப் பெயரிட்டு, தன் சொந்த மகனைப் போலவே வளர்த்தாள். வளர்ந்து வந்த கேளனின் அறிவுக்கூர்மையும் உடல் வலிமையும், அந்தத் தாய்க்குப் பெருமகிழ்ச்சி தருவதாக இருந்தது.  அவர்களின் விளைநிலங்கள் சக்கியம்மாவின் கட்டுப்பாட்டில் இருந்த குன்னூருப் பகுதி நிலங்கள் கேளனின் கடின உழைப்பால், நல்ல விளைச்சலை அளித்தன. அதேபோல வயநாட்டில் உள்ள தனது நிலங்களும் பயிர்ச்செய்ய ஏற்றதாக திருத்த வேண்டும் என்று அவள் கருதினாள். தன் ஆசையை கேளனிடம் தெரிவித்தாள். தாயாரின் சொற்களை ஏற்ற கேளன், வேளாண் கருவிகள், தனது வில்-அம்புகளு போன்ற கருவிகளுடன், நான்கு காடுகளை (கேளன் முக்குட்டிக்காடு, மூவருக்குன்னு, நல்லத்தெங்கா, கரிம்பனைக்காடு) உள்ளடக்கிய 'பூம்புனம்' காட்டுப் பகுதிகளைத் திருத்திச் செப்பனிடப் புறப்பட்டான். புறப்படும் வேளையில், வீட்டில் இருந்த கள்ளை வேண்டியமட்டும் பருகினான். மேலும் ஒரு கையில் ஒரு குவளை கள்ளையும், வழியில் அருந்துவதற்காக மற்றொரு கையில் மற்றொரு குவளைக் கள்ளையும் ஏந்தியவாறு அவன் தனது பயணத்தைத் தொடர்ந்தான். பூம்புனத்தை அடைந்ததும், கேளன் அந்த நான்கு காடுகளையும் அழித்து சுத்தப்படுத்தத் துவங்கினான். அந்த நான்காவது பூம்புனத்தின் மையப்பகுதியில், ஒரு கொய்யா மரம் இருந்தது. அந்த மரத்தை மட்டும் கேளன் வெட்டாமல் விட்டுவிட்டான். அதன்பின், கேளன் அந்த நான்கு பூம்புனங்களுக்கும் தீயிடத் தொடங்கினான். அவன் காட்டின் நான்கு மூலைகளின் ஓரங்களிலும் தீ வைத்துவிட்டு, அதன் நடுவிலிருந்து வெளியே குதித்துவந்தான். இவ்வாறு இரண்டு காடுகளிலிருந்து வெளியே குதித்து வந்த பிறகு, அது அவனுக்கு சாதாரண விசயமாகத் தோன்றியது. மூன்றாவது பூம்புனத்துகுப் பிறகு, அவன் கொய்யா மரம் நின்றிருந்த நான்காவது பூம்புனத்தை அடைந்தான்; அங்கும் அவன் தீ வைத்தான். அப்போது காற்று கடுமையாக வீசியது. அதனால் தீ கொழுந்துவிட்டு எரிந்தது. மேலும் கேளனால் தாண்டி குதிக்க முடியாத உயரத்திற்கு எட்டு திசைகளிம் தீ பரவியது. கொய்யா மரம்தான் தனக்கு ஒரே பாதுகாப்பு என்று எண்ணிய கேளன், அதன் மீது தாவி ஏறினான். அந்த கொய்யா மரத்தின் உச்சியில் காளி, கரளி என்ற இரண்டு பாம்புகள் வாழ்ந்துவந்தன. கேளனைக் கண்டதும், அந்த இரண்டு பாம்புகளும் பீதியடைந்து அவனை நோக்கிப் பாய்ந்தன.  கேளன் தன் தாயை எண்ணிக் கதறினான். பாம்புகள் கெளனின் இடது, வலது மார்புகளில் கடித்தன. இறுதியில் கெளனும் பாம்புகளும் தீயில் விழுந்து, மாண்டனர். 
thumb|செருப்பனத்தடி தனத்திங்கல் பவனில் நடைபெற்ற வயநாடு குலவன் தெய்யம் கெத்து மஹோத்சவத்தில் கண்டனார் கேளன் தெய்யம் ஆடுகையில்.

தனது வழக்கமான வேட்டையை முடித்து அவ்ழியே வந்த வயநாட்டுக் குலவன் தெய்வம், ​​சாம்பலுக்குள் கிடந்த கேளனின் மார்பின் மீது இரண்டு பாம்புகள் இருப்பதைக்கண்டு நின்றது. அந்தத் தெய்வம் தனது பின்னங்காலால் அந்தச் சாம்பலை உதைத்தது. கேளன் அந்தத் தெய்வத்தின் பின்னங்காலைப் பற்றிக்கொண்டு எழுந்து நின்றான். அவன் மார்பில் இருந்த இரண்டு பாம்புகளுடன் மறுபிறவி எடுத்த கேளன், ஒரு தெய்வத் தொண்டனாக மாறினான். வயநாட்டுக் குலவன் தெய்வம் கேளனை வாழ்த்தியது. "நான்  கண்டதின் காரணமாக,  'கேளனைக் கண்டவன்'  என்றே  புகழ்பெறுவாய்," என்று கூறிய அத்தெய்வம், அவனுக்கு ஒரு பீடத்தையும், கையில் ஆயுதங்களையும் அளித்து, பூசையுடன் தன் இடதுபுறத்தில் இருக்குமாறு அவனுக்குக் கட்டளையிட்டார். 
thumb|அரிதாரம்

## தெய்யம்
thumb|தீ நுழைவு
தீ நாக்குகளைக் குறிக்கும் சிவப்பும், இளஞ்சிவப்பு நிறங்கள் கண்டனார் கேளனின் ஒப்பனையில் முதன்மை இடத்தை வகிக்கின்றன. அந்த மனிதருக்குள் தெய்வம் இறங்குவதற்கு முன்பு வெள்ளாட்டம் என்ற சடங்கு நிகழ்த்தப்படுகிறது. வெள்ளாட்டம் சடங்கின்போது செண்டை மேளங்கள் முழங்க எரியும் தீ நாக்குகளைச் சுற்றி ஆடுவார். சிறிது சிறிதாக உக்கிரம் கூடும். காய்ந்த தென்னை ஓலையைக் கொண்டு உருவாக்கப்படும் தீயை அவ்வப்போது கிளறி தீப்பொறிகள் பறக்க விடப்படும். 

அடுத்த கட்டம் அதிகாலை நேரத்தில் கண்டனார் கோலம் தெய்யம் நடக்கும். அதில் தெய்யம் ஆடுபவரின் மார்பில் பாம்புகளின் படம் வரையப்பட்டிருக்கும். பெரிய மகுடம் சூடியும், கண்களுக்கு நன்கு மையிட்டும், மெல்லியதாக கீரிய தென்னங்குருத்துகளை கோர்த்து உச்சிமுதல் பாதம் வரை தொங்கும் முடிபோல கட்டியிருப்பார். களத்தில் இறங்கியதும் தெய்யம் ஆடுபவர் சுழன்று சுழன்று ஆடுவார். அப்போது மின் விளக்குகள் அணைக்கப்படும். தீச்சுடரின் வெளிச்சம் மடுமே இருக்கும்.

தெய்யம் ஆடுபவர் அவ்வப்போது நெருப்பை விழுந்து வணங்கி தாண்டிக் குதிப்பார். அவரைச் சுற்றியுள்ளவர் அவ்வப்போது அவர் மீது தண்ணீர் தெளிப்பர். தீயைத் தாண்டியபிறகு அவர்முதுகின்மீது ஈரத் துணையைப் போட்டு அவரைக் குளிர்விப்பர். அவ்வப்போது நிலைமைக்கு ஏற்ப செண்டை மேளம் ஒலிக்கும். நேரம் ஆக ஆக தீ மேலும் கொழுந்து விட்டெரியும். ஒரு கட்டத்தில் இருவர் இரண்டு கைகளையும் பிடிக்க, அவர்களின் துணையுடன் தெய்யமாடுபவர் அந்தத் தீயைத் தாண்டிக் குதிப்பார். இச சமயம் மயக்கத்தில் ஆழ்ந்து இன்னும் உக்கிரமாக தெய்யம் ஆடுவார். தெய்யம் இறங்கி வந்ததை அறிவிக்கும் ஆட்டமாக இருக்கும்.

## வலையொளி காணொளிகள்

* https://www.youtube.com/watch?v=cnmNq-LAcX8
* https://www.youtube.com/watch?v=WdGKDctBPYY
* https://www.youtube.com/watch?v=5kEVZUgg7eY
* https://youtube.com/shorts/bbMPqi-X2ME?si=pqc8gknjM4nQaP6K

## மேற்கோள்கள்

பகுப்பு:தெய்யம்